**Ministru kabineta noteikumu projekta “Grozījumi Ministru kabineta 2015.gada 22.decembra noteikumos Nr.770 “Noteikumi par jaunsargiem apmaksājamajiem veselības aprūpes pakalpojumiem, to saņemšanas nosacījumiem un samaksas kārtību” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta 2015.gada 22.decembra noteikumus Nr.770 “Noteikumi par jaunsargiem apmaksājamajiem veselības aprūpes pakalpojumiem, to saņemšanas nosacījumiem un samaksas kārtību” (turpmāk tekstā –MK noteikumi Nr.770) nepieciešams papildināt ar normām, kas ļautu Jaunsardzē gūtu traumu gadījumā apmaksāt izdevumus arī par rehabilitāciju un zobu protezēšanu. Ministru kabineta noteikumu projektā “Grozījumi Ministru kabineta 2015.gada 22.decembra noteikumos Nr.770 “Noteikumi par jaunsargiem apmaksājamajiem veselības aprūpes pakalpojumiem, to saņemšanas nosacījumiem un samaksas kārtību” (turpmāk – MK noteikumu projekts) noteiktais regulējums stāsies spēkā pēc tā pieņemšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Aizsardzības ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumi Nr.770 jau šobrīd nosaka jaunsargiem apmaksājamos veselības aprūpes pakalpojumus, to saņemšanas nosacījumus un samaksas kārtību. Jaunsargiem tiek atlīdzināti izdevumi arī par pakalpojumiem, kas saistīti ar jaunsargu mācību nodarbībās gūto traumu.Ņemot vērā, ka jaunsargu apmācības ietver sevī dažāda līmeņa sarežģītību – laivu braucienus, gulēšanu teltī, šaušanas mācības u.c., MK noteikumi Nr.770 jāpapildina ar jaunsargiem papildus apmaksājamiem veselības aprūpes pakalpojumiem saistībā ar traumu, ko jaunsargs guvis Jaunsardzes un informācijas centra organizētajās un īstenotajās jaunsargu mācību nodarbībās, ja šie izdevumi daļēji vai pilnībā segti no jaunsarga vai viņa likumiskā pārstāvja līdzekļiem:1. pakalpojumiem, kas saistīti ar jaunsargu rehabilitāciju jeb ar atveseļošanos saistītām manipulācijām. Proti, tie ir ārsta speciālista konkrēti jaunsargam nozīmēti viens vai vairāki pakalpojumi – procedūras, konsultācijas, ko sniedz fizikālās un rehabilitācijas medicīnas ārsti, rehabilitologi un funkcionālie speciālistu. Mūsdienās ir pieejami ļoti dažādi medicīniskās rehabilitācijas pasākumi, piemēram, fizioterapijas procedūras, ārstnieciskās masāžas, ārstnieciskā vingrošana vai ūdens procedūras;
2. traumas rezultātā zaudēto zobu protezēšanu vai zobārstniecību.

Līdz ar Veselības aprūpes finansēšanas likuma spēkā stāšanos ir mainīta terminoloģija attiecībā uz pacientam veikto līdzmaksājumu jeb līdz šim izmantoto terminu “pacienta iemaksa”. Saskaņā ar pašreizējo normatīvo aktu regulējumu attiecībā uz veselības aprūpes finansēšanu, saņemot valsts apmaksātus veselības aprūpes pakalpojumus, persona veic pacienta līdzmaksājumu veselības aprūpes pakalpojumu sniedzējam. Ņemot vērā norādīto MK noteikumos Nr.770 (5.2., 5.4. un 5.5.2.apakšpunktā) vārdi “pacienta iemaksa” tiek aizstāti ar vārdiem “pacienta līdzmaksājums.MK noteikumu projekta izpildi Aizsardzības ministrija (Jaunsardzes un informācijas centrs) nodrošinās tai piešķirto valsts budžeta līdzekļu ietvaros no budžeta programmā 34.00.00 “Jaunsardzes centrs” jaunsargu veselības aprūpes izdevumu segšanai paredzētā finansējuma, veicot D vitamīna iegādes un vakcinācijas pret ērču encefalītu izdevumu segšanai paredzēto līdzekļu pārdali. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Jaunsardzes un informācijas centrs. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jaunsargi un viņu likumiskie pārstāvji. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts neietekmē administratīvo slogu.  |
| 3. | Administratīvo izmaksu monetārs novērtējums | Projekts neparedz jaunas administratīvās izmaksas. |
| 4. | Atbilstības izmaksu monetārs novērtējums | Projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Jaunsardzes un informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.Nav paredzēta jaunu institūciju izveide, esošu institūciju likvidācija vai reorganizācija, kā arī ietekme uz institūcijas cilvēkresursiem. |
| 3. | Cita informācija | Nav. |

Aizsardzības ministrs R.Bergmanis

Valsts sekretārs J.Garisons

20.12.2018. 11:49

633

S.Lepere, 67335243

Santa.lepere@mod.gov.lv